19. schôdza NR SR - 5.deň - B. popoludní
Dátum: 2024-09-18
Poslanec: Holečková, Martina (KDH)
Druh vystúpenia: Vystúpenie v rozprave

84. Ďakujem veľmi pekne, pán predsedajúci. Vážené panie poslankyne, páni poslanci, jedným z problémov, ktoré nevymizli, je problematika chudoby a vylúčenia ľudí v marginalizovaných rómskych komunitách. Štatistiky zvlášť o východnom Slovensku, ale aj skúsenosti z praxe nám hovoria, že budúcnosť s Rómami jednoducho je istá, len sa musíme k nej zodpovedne postaviť. Aj z tohto dôvodu sa cirkvi a náboženské spoločnosti už tridsať rokov venujú sprevádzajú ľudí v rómskych komunitách, ktoré sa často cítia väčšinou spoločnosti vylúčení. Sprevádzajú ľudí na okraji spoločnosti a prax ukazuje, že tomuto sprevádzaniu je však potrebné dať systémový rámec a systémovú podporu. Kňazi, pastori, rehoľné sestry potrebujú spoluprácu laikov. Ak chceme dosiahnuť viditeľné zmeny v rámci sociálnych, vylúčených a chudobných komunít, potrebujeme pracovať systémovo, dlhodobo, stabilne a trvalo udržateľne. Predchádzajúce vlády podporovali zo svojej rezervy misijno-pastoračných pracovníkov pôsobiacich v marginalizovaných rómskych komunitách. Od apríla tohto roku však táto dočasná podpora nepokračuje. Spočiatku bol tento pilotný projekt podporovaný, bolo v ňom teda podporovaných 16 misijno-pastoračných pracovníkov a v minulom roku to už bolo 28, no a teda v apríli táto pomoc skončila. Preto prichádzame s naším návrhom, aby sme tejto práci, tejto činnosti umožnili naozaj dlhodobú, stabilnú a udržateľnú realizáciu. Misijní pastorační pracovníci a spolupracovníci, dobrovoľníci sa venovali napr. výchove, vzdelávaniu detí, mládeže, dospelých, sprevádzali rodiny, mladých dospelých, mládež, venovali sa zdravotníckej službe aj osvete, ale aj advokácii, poradenstvu, či inej pomoci. Jednoducho poskytovali širokú, poviem to, sociálnu podporu. Práca misijno-pastoračných pracovníkov sa sústreďuje predovšetkým na tri oblasti, a to vzdelávanie, najmä teda predškolská výchova, príprava na vyučovanie, doučovanie, rozvíjanie a podpora talentov, sprevádzanie a podpora pri štúdiu, ďalšie vzdelávanie mládeže a dospelých. Druhá oblasť je sprevádzanie, tam sa radí najmä sociálne poradenstvo, mentoring, tútoring, zdravotnícka a iná odborná osveta, ktorá je v týchto vylúčených komunitách skutočne potrebná. Treťou zložkou tejto práce je formácia, a to je najmä výchova k vzťahom rovesníckej skupiny, voľnočasové aktivity, krátkodobé, dlhodobé a duchovné sprevádzanie, ale aj osobnostný rozvoj. Dobre vieme, že pokiaľ nepracujeme pri vylúčených komunitách aj, poviem to, na takom osobnostnom rozvoji, tak tie výsledky jednoducho, ktoré sú dosahované, nie sú až také dobré. Vo všetkých zainteresovaných obciach, kde pôsobia, alebo pôsobili misijno-pastorační pracovníci, bolo markantne cítiť prítomnosť týchto pracovníkov. Zlepšovala sa spolupráca s majoritou v rôznych oblastiach, zmenšovala sa segregácia, budovali sa skutočné priateľstvá medzi príslušníkmi majority a rómskej komunity, ale aj zvyšovala sa vzdelanosť a zamestnanosť rómskej komunity, ale aj zdravotná a bytová stránka. Ľudia si často opravovali svoje príbytky, zlepšila sa hygienická úroveň, a zároveň aj zdravotný stav tejto spoločnosti. Práca pastoračných pracovníkov tak pomáha odstraňovať sociálne vylúčenie a prispieva k inklúzii a podpore desegregácie. Vďaka práci pastoračnej asistentky napr. s predškolákmi v Jarovniciach, je sedem detí, ktoré táto asistentka vzdelávala a keď nastúpili do materskej školy, tak bolo viditeľné, bolo viditeľné, akým spôsobom sú lepšie pripravené na začlenenie sa do školského prostredia ako napr. ostatné deti, ktorým takáto pomoc nebola poskytnutá. Napr. rozumeli lepšie slovensky, vedeli lepšie reagovať, pokojnejšie, ale napr. už aj poznali farby a také tie základné veci. Takto by som mohla v tých konkrétnych príkladoch pokračovať. Veľmi dôležité je to, že prostredníctvom tohto projektu dochádzalo aj naozaj k udržateľnosti pracovných návykov a zvyšovaniu zamestnanosti vo vylúčených komunitách. Misijno-pastorační pracovníci napr. vzdelávali 21 nezamestnaných ľudí v Jarovniciach a vlastne ich formovali aj k ďalšej výchove ich vlastných detí, čo malo vlastne potom pozitívny efekt najmä pri nástupe do vzdelávacieho procesu. Misijno-pastorační pracovníci, ale aj dobrovoľníci a iní spolupracovníci pracujú v teréne, pričom majú kontakt s celými rómskymi rodinami a veľmi dobre teda poznajú potreby týchto ľudí, avšak aby každodenne trpezlivá práca prinášala dlhotrvajúce výsledky, je potrebná stabilita. Tú sa snažíme týmto naším návrhom zabezpečiť, aby jednoducho tieto centrá neboli, alebo teda tí pracovníci neboli odkázaní na projekty, ktoré majú len nejakú časovú životnosť. Jedným z výsledkov pastoračnej práce je aj to, že niektorí pastorační asistenti si už počas trvania projektu našli inú prácu, alebo sa napr. potom ďalej vzdelávali, dokonca nastúpili aj na vysokú školu. Pastoračná práca pozitívne vplýva na deti, mládež, prostredníctvom napr. doučovania, neformálneho vzdelávania, voľnočasových, športových a umeleckých aktivít, čím mladých vedie a motivuje k ukončeniu základnej školy, absolvovanie stredoškolského vzdelávania, dokonca aj vysokoškolského. Práca s mladými ľuďmi z rómskych komunít sekundárne pôsobí tiež na dospelé cieľové skupiny, podnecuje ich k uvedomovaniu hodnoty vzdelania, k aktívnemu hľadaniu si zamestnania, ale aj participácii na živote miestnej komunity. Tieto centrá môžu zohrať veľmi dôležitú úlohu pri podpore integrácie rôznych skupín, nie sú teda zamerané len na marginalizované skupiny, ale môžu napr. pomôcť vráteným migrantom, seniorom alebo aj osobám so zdravotným postihnutím, ale aj rodinám zo sociálne slabého prostredia. Musím povedať, že náboženské a sociálne aktivity sú efektívnym nástrojom na prekonávanie sociálnych bariér a dlhodobé pôsobenie práve pastoračných asistentov v komunitách prináša naozaj výsledky. Samozrejme, sme pripravení v druhom čítaní hovoriť o prípadných zmenách alebo vylepšeniach tohto nášho návrhu. Ďakujem veľmi pekne.